મૂળ આફ્રિકાના વતની હોવા છતાં બાઓબાબ ભારતમાં પણ અનેક ઠેકાણે થાય છે. મધ્યપ્રદેશમાં વિન્ધ્ય પર્વતમાળાના ઢોળાવો ઉપર અને ઊંચાઈએ જોવા મળે છે. આપણે ત્યાં ગુજરાતમાં પણ ૧૦૦ જેટલા બાઓબાબ વૃક્ષો છે. મૂળ આફ્રિકાના હોવા છતાં ભારતમાં અને ગુજરાતમાં આ વૃક્ષો શી રીતે આવ્યા હશે એ સવાલનો જવાબ માત્ર એક ધારણા ઉપર છે, આફ્રિકાના લોકો પરદેશ ખેડવા નીકળે તો ક્યારેક ભોજન ન મળે તો થોડું ઘણું ખાઈને આગળ ચાલી શકાય એ માટે કેટલીક જાતના અનાજના અને ફળના દાણા લઈને નીકળતા હતા. બાઓબાબના બીયાં પણ કાજુ જેવા પોષક ગણાતા હતા, ખરેખર એવા પોષક હોય છે પણ ખરા! એટલે આફ્રિકન લોકો પોતાના ભાથામાં બાઓબાબના બીજ લાવ્યા હશે. એ બીજ અહીં-તહીં વેરાયા હશે એમાંથી બાઓબાબ વૃક્ષો ઊગી નીકળ્યા હશે. દોઢ બે હજાર વર્ષ પહેલાં આરબ વ્યાપારીઓ માલ વેચવા અને તેજાના ખરીદવા ભારત આવવા લાગ્યા હતા. એમની સાથે મજૂરી કરવા આફ્રિકન લોકો પણ આવતા હતા. એ લોકો બાઓબાબના બીજ ખોરાક તરીકે લાવ્યા હશે. એમ કરતાં આપણા દેશ અને આપણા રાજ્યમાં બાઓબાબ વૃક્ષો ફેલાયાં છે. એ બધા વૃક્ષો ૧૦૦૦-૧૫૦૦ વર્ષ જૂના છે.